Ομάδα αλλοδαπών ληστών επιτέθηκε και ξυλοκόπησε νεαρό υπάλληλο εταιρείας ενοικιαζόμενων ηλεκτρικών πατινιών που πήγε στην πλατεία Εξαρχείων να μαζέψει ένα παρατημένο scooter.

Το άγριο περιστατικό που δείχνει ότι στα Εξάρχεια οι μαφίες καλά κρατούν, σημειώθηκε χθες στις 6:30 τα ξημερώματα.

Ο 28χρονος υπάλληλος από τη Σρι Λάνκα, ακολουθώντας το gps που έχουν ενσωματωμένο τα ηλεκτρικά πατίνια, οδηγήθηκε στην πλατεία Εξαρχείων για να μαζέψει το scooter.

Στη συμβολή της Αραχώβης με τη Μπενάκη, δέχθηκε επίθεση από τρεις αλλοδαπούς οι οποίοι τον έριξαν στην άσφαλτο και αρχίζουν να τον γρονθοκοπούν με μανία. Λίγα λεπτά αργότερα, οι δράστες με λεία το εταιρικό κινητό τηλέφωνο που είχε ο υπάλληλος για να εντοπίζει τα πατίνια, εγκατέλειψαν το θύμα αιμόφυρτο και χάθηκαν στα στενά της περιοχής.